Diari Oficial de la Generalitat Valenciana


Sumari del DOGV 9614, del 09-06-2023 (2023/6422)

RESOLUCIÓ de 6 de juny de 2023, de la Conselleria d'Educació, Cultura i Esport, per la qual es regula la participació en el projecte d'innovació «Flabiol» 2023-2024 dels centres d'Educació Primària de titularitat de la Generalitat Valenciana, i s'estableixen les condicions per a la certificació de la participació del professorat en el projecte.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9614

Data del DOGV
:   09-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6422


Data del document
:   06-06-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * centre d'ensenyament

RESOLUCIÓ de 6 de juny de 2023, de la Conselleria d'Educació, Cultura i Esport, per la qual es regula la participació en el projecte d'innovació «Flabiol» 2023-2024 dels centres d'Educació Primària de titularitat de la Generalitat Valenciana, i s'estableixen les condicions per a la certificació de la participació del professorat en el projecte. [2023/6422]  
La Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, indica, en l'article 2, les finalitats del sistema educatiu, entre les quals, el ple desenvolupament de la personalitat i de les capacitats de l'alumnat i l'adquisició d'hàbits intel·lectuals i tècniques de coneixements científics, tècnics, humanístics, històrics i artístics.  
L'article 19 de l'esmentada llei, en parlar dels principis pedagògics de l'Educació Primària, diu que l'educació artística fomenta, a través de les competències específiques, la comprensió lectora, l'expressió oral i escrita, la competència digital, el foment de la creativitat, de l'esperit científic i de l'emprenedoria, i, especialment, la comunicació audiovisual. D'igual manera, atesa la transversalitat de les arts, treballa la igualtat de gènere, l'educació per a la pau, l'educació per al consum responsable i el desenvolupament sostenible, i l'educació per a la salut, incloent-hi l'afectivosexual a través de projectes artístics significatius. Així mateix, posa especial atenció en l'educació emocional i en valors, i en la potenciació de l'aprenentatge significatiu per al desenvolupament de les competències que promoguen l'autonomia i la reflexió. D'igual manera, l'educació, a través de les arts, es presenta com una alternativa metodològica a fi de personalitzar i millorar la capacitat d'aprenentatge i els resultats de tot l'alumnat. Aquest enfocament de l'àrea permet la connexió entre els llenguatges artístics i la resta d'àrees curriculars, fomentant el treball multidisciplinari per projectes.  
  
El Decret 106/2022, de 5 d'agost, del Consell, d'ordenació i currículum de l'etapa d'Educació Primària, fa referència, en l'article 7, apartat 1: «Objectius», a la utilització de les diferents representacions i expressions artístiques i a la iniciació en la construcció de propostes visuals i audiovisuals per a desenvolupar la sensibilitat estètica, potenciant la creació artística.  
En l'annex tercer del mateix decret s'indica que la presència de l'educació artística en el context de l'educació formal garanteix el compliment del dret a l'educació i a la participació en la cultura, fomenta el desenvolupament de les capacitats a través de processos de creació artística i, també, el coneixement de la diversitat cultural.  
La Llei 4/1998 de patrimoni cultural valencià, modificada per la Llei 7/2004 i la Llei 5/2007, defineix béns immaterials com aquelles activitats, coneixements, usos i tècniques representatives de la cultura tradicional valenciana. A més, l'esmentada Llei 4/1988 afirma que formen part del patrimoni cultural valencià, com a béns immaterials, les expressions de les tradicions del poble valencià en les seues manifestacions musicals, artístiques, gastronòmiques o d'oci, i en especial aquelles que han sigut objecte de transmissió oral i les que mantenen i potencien l'ús del valencià.  
Igualment, la Llei 4/1998 de patrimoni cultural valencià assenyala que la Generalitat promourà la conservació dels béns d'interés cultural, tot adoptant mesures per al manteniment de les tradicions i les activitats culturals pròpies, evitant la pèrdua d'usos i costums que són part del nostre patrimoni immaterial.  
Les colles de dolçaina i tabal ocupen, en el nostre territori, un protagonisme innegable en l'escena musical popular i són una part important del teixit associatiu valencià. Un nombre significatiu d'aquestes agrupacions musicals reivindiquen la introducció del flabiol en el sistema educatiu valencià a partir de tercer de Primària, per considerar-lo l'instrument propi del territori valencià.  
Per tot el que s'ha exposat anteriorment, la Direcció General d'Innovació i Ordenació considera convenient promoure l'ús del flabiol en el sistema educatiu valencià, no solament perquè és un instrument propi del nostre territori, sinó perquè, a més, el seu estudi contribueix a la transmissió de melodies i cançons populars que ens identifiquen com a poble.  
Per tant, en virtut de les competències assignades pel Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, vista la proposta de resolució de la directora general d'Innovació Educativa i Ordenació, resolc:  
  
Primer. Objecte  
Convocar en règim de concurrència competitiva els centres d'Educació Primària de titularitat de la Generalitat Valenciana i seleccionar-ne un màxim de setanta per a participar en el projecte d'innovació «Flabiol».  
  
Segon. Finalitats del projecte  
La convocatòria té com a finalitat promoure el coneixement del flabiol i impulsar la seua introducció en el tercer curs dels centres d'Educació Primària de titularitat de la Generalitat Valenciana. Aquest projecte busca crear entorns de treball col·laboratius que unisquen l'educació musical i el coneixement i la difusió del patrimoni musical valencià amb els següents objectius:  
1. Difondre el patrimoni musical valencià d'arrel tradicional mitjançant el coneixement i la pràctica del flabiol.  
2. Promoure l'educació musical a partir de la pràctica del flabiol, bé des del temps lectiu destinat a l'àrea de música i dansa, bé des de l'horari destinat a la realització de projectes interdisciplinaris.  
  
3. Conéixer les característiques fonamentals del flabiol: història, digitació, execució del so, registre, tonalitats, etc.  
4. Posar a l'abast de professorat i alumnat recursos didàctics que permeten la interpretació, individual o col·lectiva, d'un repertori variat de cançons, fent especial insistència en el repertori tradicional valencià.  
  
5. Fomentar entre l'alumnat la convivència, la companyonia, l'empatia i el treball en equip.  
6. Planificar, mitjançant el Servei de Formació del Professorat, accions formatives adreçades al professorat, arreu del territori valencià, per a la promoció de l'ús del flabiol en els centres educatius.  
7. Dotar els centres educatius seleccionats de material didàctic (flabiols, cançoners, quaderns) per a fomentar l'educació musical a partir de la utilització del flabiol.  
8. Fomentar trobades de centres educatius que treballen el flabiol en educació musical per compartir experiències didàctiques engrescadores.  
  
  
Tercer. Característiques generals del projecte  
a) Els centres educatius seleccionats en la present convocatòria desenvoluparan el projecte d'innovació «Flabiol» al llarg de tot el curs 2023-2024.  
b) S'establirà un pla de treball distribuït en tres fases:  
Fase 1. Inici: 1r trimestre del curs 2023-2024.  
- Elaboració, per part del professorat, d'una programació didàctica per al treball del flabiol al llarg de tot el curs 2023-2024.  
  
- Formació del professorat. Aquesta formació serà presencial, tot i que també podrà tindre alguna sessió en línia.  
La Direcció General d'Innovació Educativa i Ordenació informarà els centres seleccionats de la data d'inici d'inscripció a aquesta formació.  
Fase 2. Desenvolupament: al llarg de tot el curs 2023-2024.  
- Desenvolupament de la programació didàctica sobre el flabiol en els centres educatius.  
- Aplicació teòrica i pràctica dels continguts facilitats en les jornades de formació.  
Fase 3. Avaluació i difusió: abril-juny de 2024.  
- Elaboració d'una memòria final, d'acord amb el que s'estableix en l'apartat resolutiu huité.  
- Organització per part de la Conselleria d'Educació, Cultura i Esport, si és el cas, de trobades de centres participants en el projecte d'innovació «Flabiol» per a compartir experiències i aprenentatges i crear complicitats pedagògiques entre el professorat.  
  
Quart. Destinataris  
1. El projecte d'innovació va adreçat a promoure el coneixement del flabiol i a iniciar en la seua pràctica l'alumnat de 3r de Primària dels centres de titularitat de la Generalitat que siguen seleccionats.  
Si el centre educatiu sol·licitant té grups internivell d'alumnes, també podrà participar-hi, sempre que en les agrupacions internivell hi haja alumnat de 3r de Primària. En aquest cas, caldrà especificar clarament el nombre d'alumnes de cada nivell.  
  
Cinqué. Requisits de participació en el projecte  
a) Ser un centre d'Educació Primària de titularitat de la Generalitat Valenciana.  
b) Comprometre's a introduir l'estudi i aprenentatge del flabiol en 3r de Primària durant tot el curs 2023-2024. També es podrà incorporar el flabiol en aules internivell, sempre que hi haja alumnat de 3r de Primària. En aquest cas, caldrà indicar el nombre d'alumnes de 3r de Primària i cursos superiors existents en l'aula.  
c) Disposar de mestra/e d'educació musical amb destinació definitiva en el centre en el curs 2023-2024.  
d) Emplenar tots els apartats de la sol·licitud tal com es detalla en l'apartat resolutiu sisé.  
e) Disposar d'una declaració responsable en què conste que la direcció del centre ha obtingut i té sota custòdia els documents de consentiment informat per a l'ús de la imatge i el so de les persones (alumnat, professorat) que apareguen, si fora el cas, en els documents audiovisuals i gràfics que es puguen generar com a resultat de la participació en el projecte d'innovació «Flabiol».  
f) Emplenar l'annex descarregable des del web d'innovació: https://ceice.gva.es/va/web/innovacion-educacion/projecte-flabiol, en què la persona representant legal del centre declare haver aprovat en claustre i en consell escolar la sol·licitud de participació en el projecte «Flabiol» 2023-2024.  
  
Sisé. Sol·licitud i termini de presentació  
a) La Conselleria d'Educació, Cultura i Esport enviarà al correu corporatiu de cada centre un enllaç personalitzat al formulari d'inscripció. Els centres docents que desitgen participar durant el curs 2023-2024 en el projecte «Flabiol» han d'emplenar el formulari. Aquest podrà ser editat, si pertoca, a través de l'enllaç facilitat, sempre que el termini estiga obert. El formulari, que ha de ser emplenat per la direcció del centre, inclourà la informació següent:  
• Dades i context del centre: localització i entorn.  
• Dades de la persona coordinadora del projecte (mestre/a d'educació musical).  
• Dades de participació: alumnat de 3r de Primària en el curs 2023-24 (nombre d'alumnes i d'aules de 3r existents al centre). Si es tracta d'aules internivell, cal detallar el nombre d'alumnes de cada curs que integren l'aula, fent constar el nombre d'alumnes de 3r de Primària i de cursos superiors.  
• Raons i motivació per a participar en la convocatòria.  
• Experiències prèvies:  
- Participació en projectes de caràcter musical promoguts per la Conselleria d'Educació, Cultura i Esport (L'escola canta, L'escola dansa i Rapsodes).  
- Implementació d'algun projecte d'investigació i innovació educativa centrat en l'educació musical realitzat des del curs 2015-2016 fins a l'actualitat, que haja rebut assignació econòmica per part de la Conselleria d'Educació, Cultura i Esport i que haja sigut correctament justificat.  
- Participació en projectes o trobades de caràcter musical organitzats per centres educatius o entitats de caràcter educatiu, musical o de promoció del valencià, sense finalitat lucrativa, la finalitat bàsica dels quals és la promoció de l'educació musical.  
b) El termini per a la presentació de la sol·licitud serà de 10 dies naturals a partir de l'endemà de la publicació d'aquesta resolució en el Diari Oficial de la Generalitat Valenciana.  
c) La Direcció General d'Innovació Educativa i Ordenació examinarà tota la documentació presentada i, mitjançant una resolució de la directora general d'Innovació Educativa i Ordenació, publicarà una llista provisional que reculla els centres seleccionats per a participar en el projecte d'innovació «Flabiol» i, si fora el cas, la relació de centres no seleccionats i de centres exclosos.  
d) Publicada la resolució provisional, s'estableix un període d'al·legacions de 3 dies hàbils a partir  
de la data de publicació en el web d'Innovació:  
https://ceice.gva.es/va/web/innovacion-educacion/projecte-flabiol  
Les al·legacions s'han de presentar a la Direcció General d'Innovació Educativa i Ordenació, a través del correu electrònic   
qqvjlue@xba.xi  
e) Transcorregut el termini de presentació d'al·legacions, es publicarà la resolució definitiva de centres seleccionats i no seleccionats per a participar en el projecte d'innovació «Flabiol».  
f) L'autorització del projecte d'innovació es podrà revocar pels motius següents:  
• Renúncia del centre a la participació en el projecte d'innovació.  
  
• Proposta de la Direcció General d'Innovació Educativa i Ordenació, quan es comprove que no s'estan complint les condicions d'aplicació del projecte d'innovació que s'estableixen en aquesta resolució.  
  
  
Seté. Criteris de selecció i procediment de distribució  
1. La valoració de les sol·licituds admeses a tràmit s'efectuarà d'acord amb els criteris següents (màxim de caràcters per cada camp de text: 2500):  
1.1. Contextualització: dades i context del centre (10 punts).  
1.2. Justificació: raons i motivació per a participar en la convocatòria (15 punts).  
1.3. Experiències prèvies (25 punts).  
a) Participació en projectes de caràcter musical promoguts per la Conselleria d'Educació, Cultura i Esport: L'escola canta, L'escola dansa i Rapsodes (2 punts per cada participació, amb un màxim de 10 punts).  
  
b) Implementació de projectes d'investigació i innovació educativa centrats en l'educació musical realitzats des del curs 2015-2016 fins a l'actualitat, que hagen rebut assignació econòmica per part de la Conselleria d'Educació, Cultura i Esport i que s'hagen justificat correctament (2 punts per cada curs de participació en projectes, amb un màxim de 10 punts).  
c) Participació en projectes o trobades de caràcter musical organitzats per centres educatius o entitats de caràcter educatiu, musical o de promoció del valencià, sense finalitat lucrativa, la finalitat dels quals és la promoció de l'educació musical (1 punt per cada participació, amb un màxim de 5 punts).  
4. La Direcció General d'Innovació Educativa i Ordenació seleccionarà un màxim de setanta centres docents per a participar en el projecte d'innovació «Flabiol» d'acord amb les puntuacions obtingudes segons la baremació anterior.  
La següent taula detalla la distribució de centres educatius que se seleccionaran per províncies:  
  
Província  
d'Alacant Província  
de València Província  
de Castelló  
23 30 17  
  
  
Amb independència del nombre de sol·licituds rebudes i de la quantitat de centres educatius finalment seleccionats (un màxim de 70), s'aplicarà, sempre que siga possible, la distribució de la graella anterior per garantir la participació en el projecte de centres educatius de les tres demarcacions territorials. Si la quantitat de centres finalment seleccionada és inferior a 70, la representativitat es farà d'acord amb la graella anterior, aplicant la minoració equitativa que pertoque a partir del nombre total de centres seleccionats.  
5. En cas d'existir vacants, per a garantir el principi de territorialitat se seguiran els criteris següents:  
a) Quan hi haja una vacant en una província concreta, s'assignarà aquesta vacant a un centre candidat de la mateixa província de la llista de centres no seleccionats, seguint l'ordre de baremació.  
b) Quan hi haja una vacant en una província concreta i no hi haja cap centre candidat més de la mateixa demarcació, s'assignarà la vacant a un centre de qualsevol de les altres dues províncies, de la llista de centres no seleccionats, per ordre de baremació.  
6. En cas d'existir desistiment per part d'algun dels centres seleccionats, per a garantir el principi de territorialitat i la proporció de centres per etapes educatives se seguiran els criteris següents:  
a) Quan un centre seleccionat presente desistiment es procedirà a assignar aquesta vacant a un altre centre de la mateixa província, de la llista de centres no seleccionats, seguint l'ordre de baremació.  
b) Quan un centre seleccionat presente desistiment i no hi haja centres candidats de la mateixa província, s'assignarà la vacant a un centre de qualsevol de les altres dues províncies, de la llista de centres no seleccionats, per ordre de baremació.  
  
Huité. Condicions i terminis de la justificació de la participació en el projecte «Flabiol»  
Els centres participants, per mitjà de la persona representant legal, enviaran la informació i la documentació relativa al desenvolupament i finalització del projecte «Flabiol» abans del 28 de juny de 2024. No s'admetrà cap aportació o modificació de la documentació que tot seguit s'indica més enllà de la data esmentada. La documentació que cal presentar és la següent:  
a) Memòria final en què consten, de manera resumida, les activitats realitzades, els objectius aconseguits, les propostes de millora i un breu dossier fotogràfic que done testimoni de la participació en el projecte (un màxim de 10 fulls).  
b) Declaració responsable de la direcció del centre en què es faça constar que la persona coordinadora del projecte ha desenvolupat les actuacions indicades en l'apartat resolutiu tercer d'aquesta convocatòria.  
La Direcció General d'Innovació Educativa i Ordenació donarà indicacions als centres seleccionats sobre el procediment d'enviament de la documentació.  
  
Nové. Certificació de la participació en el projecte «Flabiol»  
Una vegada comprovat des de la Direcció General d'Innovació Educativa i Ordenació que es reuneixen les condicions requerides per a la certificació, la Subdirecció General de Formació del Professorat d'acord amb l'Ordre 65/2012, de 26 d'octubre, de la Conselleria d'Educació, Formació i Ocupació, que estableix el model de formació permanent del professorat i el disseny, reconeixement i registre de les activitats formatives, i per l'Ordre 54/2014, d'1 de juliol, de la Conselleria d'Educació, Cultura i Esport, per la qual es regula l'acreditació i valoració de les activitats de formació permanent i altres activitats per a la millora de la qualitat de l'ensenyament que realitze el funcionariat docent que imparteix ensenyaments no universitaris de la Comunitat Valenciana, certificarà la participació en aquest projecte d'innovació amb 30 hores al professorat participant.  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant la consellera d'Educació, Cultura i Esport en el termini d'un mes a comptar de l'endemà de ser publicada.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
  
València, 6 de juny de 2023.- La consellera d'Educació, Cultura i Esport: Raquel Tamarit Iranzo.  
  
  
  
  
  
PROJECTE D'INNOVACIÓ FLABIOL  
  
  
ANNEX  
Declaració responsable per a la participació en el projecte   
«Flabiol»  
  
Dades del centre:  
Nom i cognoms de la persona representant legal del centre:  
NIF:  
Codi de centre: Nom del centre:  
Localitat: Província:  
Telèfon: Correu electrònic:  
  
  
Declare sota la meua responsabilitat:  
- Que s'ha aprovat en claustre i en consell escolar la participació en el projecte «Flabiol».  
- Que el centre educatiu disposa de mestre/a d'educació musical amb destinació definitiva al centre, el qual es compromet a implementar el projecte «Flabiol» en el curs 2023-2024, d'acord amb les indicacions de la Conselleria d'Educació, Cultura i Esport.  
- Que la direcció del centre tindrà sota custòdia els documents de consentiment informat per a l'ús de la imatge i el so de les persones (alumnat, professorat) que apareguen, si fora el cas, en els documents audiovisuals i gràfics que es puguen generar com a resultat de la participació en el projecte «Flabiol».  
  
Data i signatura del director / de la directora